Α4-0073/96

Ψήφισμα σχετικά με την Οικονομική και Νομισματική Ένωση και την οικονομική και κοινωνική συνοχή

Το Ευρωπαϊκό Κοινοβούλιο,

- έχοντας υπόψη τις συζητήσεις που διεξήχθησαν στο πλαίσιο των δημοσίων ακροάσεων οι οποίες διοργανώθηκαν για το θέμα αυτό στις 17 Οκτωβρίου και 29 Νοεμβρίου 1995 και στις 24 Ιανουαρίου 1996,

- έχοντας υπόψη την ενδιάμεση έκθεση της Επιτροπής προς το Ευρωπαϊκό Συμβούλιο της Μαδρίτης σχετικά με τις συναλλαγματικές σχέσεις μεταξύ των κρατών μελών που θα συμμετάσχουν στην τρίτη φάση της Οικονομικής και Νομισματικής Ένωσης και των υπολοίπων κρατών μελών,

- έχοντας υπόψη το έγγραφο εργασίας της ΓΔ IV του Ευρωπαϊκού Κοινοβουλίου σχετικά με τις κοινωνικές επιπτώσεις της Οικονομικής και Νομισματικής Ένωσης,

- έχοντας υπόψη το άρθρο 148 του Κανονισμού του,

- έχοντας υπόψη την έκθεση της Επιτροπής Περιφερειακής Πολιτικής και τις γνωμοδοτήσεις της Επιτροπής Οικονομικής, Νομισματικής και Βιομηχανικής Πολιτικής και της Επιτροπής Έρευνας, Τεχνολογικής Ανάπτυξης και Ενέργειας (A4-0073/96),

Σχετικά με την προτεραιότητα του στόχου της οικονομικής και κοινωνικής συνοχής

1. επισημαίνει με έμφαση ότι, σύμφωνα με τα άρθρα 2 και 130 Α της Συνθήκης ΕΚ, η οικονομική και κοινωνική συνοχή αποτελεί έναν από τους πρωταρχικούς στόχους της Ευρωπαϊκής Ένωσης και ότι η Οικονομική και Νομισματική Ένωση θα πρέπει να εγκαθιδρυθεί σε συνάρτηση με την προτεραιότητα του στόχου της συνοχής[semigr ]

2. διαπιστώνει ότι, παρά τις καταβληθείσες προσπάθειες και τη συντελεσθείσα πρόοδο, οι περιφερειακές αποκλίσεις στην Ένωση ως προς το εισόδημα, τα έργα υποδομής και το επίπεδο απασχόλησης εξακολουθούν να είναι σημαντικές: σε σχέση με τις δέκα πλουσιότερες περιφέρειες της Οικονομικής Ένωσης, οι δέκα φτωχότερες περιφέρειές της έχουν κατά μέσο όρο τρεισήμισυ φορές χαμηλότερο κατά κεφαλήν εισόδημα και εξαπλάσιο ποσοστό ανεργίας (28% έναντι 4,5%)[semigr ]

3. τονίζει ότι τα αποτελέσματα αυτά επιβεβαιώνουν το γεγονός ότι μια αγορά χωρίς εσωτερικά σύνορα επιβάλλει την ύπαρξη περισσότερο φιλόδοξου κοινού προϋπολογισμού, προσαρμοσμένου στα πραγματικά δεδομένα[semigr ]

4. αναγνωρίζει, ωστόσο, ότι οι περιοχές που παρουσιάζουν υστέρηση, όπως ακριβώς και οι ανεπτυγμένες περιφέρειες, θα επωφεληθούν από τα πλεονεκτήματα του ενιαίου νομίσματος: μείωση του κόστους των συναλλαγών, εξάλειψη των συναλλαγματικών κινδύνων, ενοποίηση των επιτοκίων, ανάπτυξη και απασχόληση χωρίς πληθωρισμό και χωρίς αναταραχές που οφείλονται σε κρίσεις στις χρηματαγορές και στις αγορές συναλλάγματος, οικονομική ανάπτυξη βάσει της πλήρους αξιοποίησης της νομισματικής σταθερότητας και της συνακόλουθης αύξησης της ανταγωνιστικότητας των ευρωπαϊκών επιχειρήσεων[semigr ]

5. υπογραμμίζει ότι, μέσω της ολοκλήρωσης της εσωτερικής αγοράς και της βελτίωσης του επενδυτικού κλίματος και των προϋποθέσεων απασχόλησης στην Ευρωπαϊκή Ένωση, η Οικονομική και Νομισματική Ένωση θα πρέπει να ενισχύσει την οικονομική και κοινωνική συνοχή και να εξαλείψει τους παράγοντες που συντελούν στην κατάργηση των θέσεων εργασίας και οφείλονται στις διακυμάνσεις των συναλλαγματικών ισοτιμιών και στην κερδοσκοπία. Η οικονομική και κοινωνική συνοχή είναι ιδιαίτερα αναγκαία στις απομακρυσμένες περιφέρειες, όπου καταργείται το ασφάλιστρο κινδύνου, μειώνονται οι τόκοι και βελτιώνονται, με τον τρόπο αυτό, οι επενδυτικές προϋποθέσεις προσφέροντας, ενδεχομένως, κίνητρα για ανάπτυξη και απασχόληση. Η λειτουργία της εσωτερικής αγοράς δεν θα πρέπει να τεθεί σε κίνδυνο από οιαδήποτε αναστάτωση που μπορούν να προκαλέσουν συμμετέχοντα και μη κράτη μέλη στην ΟΝΕ[semigr ]

6. είναι επίσης πεπεισμένο ότι τα ονομαστικά κριτήρια σύγκλισης για τη μετάβαση στο ενιαίο νόμισμα, δηλαδή η σταθερότητα των τιμών και η μείωση των δημοσίων ελλειμμάτων, θα ευνοήσουν μία μεγαλύτερη αποτελεσματικότητα όσον αφορά τα διαρθρωτικά ταμεία[semigr ]

7. τονίζει ότι, μακροπρόθεσμα, οι στόχοι της οικονομικής και κοινωνικής συνοχής και της ΟΝΕ δεν έρχονται σε αντίθεση[semigr ] μόνο μία οικονομική πολιτική που προσανατολίζεται σε μία διαρκή ονομαστική και πραγματική σύγκλιση στα πλαίσια ενός ολοκληρωμένου οικονομικού και νομισματικού χώρου μπορεί να διατηρήσει ή και να αυξήσει την ανταγωνιστικότητα της Κοινότητας έναντι τρίτων χωρών και να βοηθήσει στην υπέρβαση των διαρθρωτικών αδυναμιών των εθνικών οικονομιών. Στο πλαίσιο αυτό θα πρέπει να επισημανθεί ότι η ονομαστική σύγκλιση υποστηρίζει την πραγματική σύγκλιση[semigr ]

8. εκφράζει, ωστόσο, το φόβο ότι μία καθαρά ονομαστική προσέγγιση της σύγκλισης ενδέχεται να επιτείνει τις σημερινές ανισότητες μεταξύ των χωρών που θα προσχωρήσουν στην ΟΝΕ και των υπολοίπων χωρών[semigr ]

9. δεν αποκλείει το ενδεχόμενο η απαραίτητη εξυγίανση των δημοσίων οικονομικών να οδηγήσει πρόσκαιρα σε φορολογικές αυξήσεις και σε μείωση των δημοσίων δαπανών, γεγονός που μπορεί να έχει ως συνέπεια την προσωρινή επιβράδυνση της ανάπτυξης, την πρόσκαιρη αύξηση της ανεργίας και τη βραχυπρόθεσμη μείωση των κοινωνικών δαπανών[semigr ] υποστηρίζει, αντιθέτως, μία δημοσιονομική πολιτική των κρατών μελών η οποία θα αποφεύγει κάθε μείωση των δαπανών για επενδύσεις σε περιοχές καθυστερημένης ανάπτυξης και είτε θα αφήνει άθικτες είτε και θα αυξάνει τις δημόσιες δαπάνες για τη σχολική και επαγγελματική εκπαίδευση και για μία βασική υποδομή[semigr ]

10. πιστεύει, συνεπώς, ότι θα πρέπει να ληφθούν συνοδευτικά μέτρα προκειμένου η Οικονομική και Νομισματική Ένωση να μην βλάψει την οικονομική και κοινωνική συνοχή ούτε το αντίστροφο[semigr ]

11. υπενθυμίζει ότι η κοινοτική διαρθρωτική πολιτική αποτελεί αυτόνομη πολιτική που επιδιώκει ίδιους πολιτικούς στόχους, πέρα από το στόχο της ΟΝΕ[semigr ]

12. θεωρεί ότι μία εξέλιξη που θα οδηγούσε στη μόνιμη διαμόρφωση αφ'ενός μιας λέσχης «εκλεκτών» και αφ'ετέρου μιας ομάδας «αποκλεισμένων» θα ήταν αντίθετη προς την ίδια την ιδέα της Ευρωπαϊκής Ένωσης, πολιτικώς απαράδεκτη και οικονομικώς καταστροφική για το μέλλον της Ένωσης[semigr ]

Σχετικά με μία ολοκληρωμένη στρατηγική συνοχής

13. επισημαίνει, κατά συνέπεια, την ανάγκη να συνυπολογισθούν οι συγκεκριμένοι κίνδυνοι και να χαραχθεί και εφαρμοσθεί μία ολοκληρωμένη στρατηγική συνοχής, η οποία θα αφορά τόσο την Οικονομική και Νομισματική Ένωση και την περιφερειακή πολιτική όσο και το σύνολο των συναφών κοινοτικών πολιτικών[semigr ]

14. θεωρεί, χωρίς να θέτει υπό αμφισβήτηση τα ονομαστικά κριτήρια σύγκλισης, ότι θα πρέπει να καθοριστούν το ταχύτερο δυνατό σαφείς διευκρινίσεις όσον αφορά τις λεπτομέρειες ερμηνείας των κριτηρίων που αναφέρονται στο άρθρο 104 Γ της Συνθήκης και των άλλων δεικτών που περιλαμβάνονται στο άρθρο 109 Ι[semigr ] πιστεύει ότι η συγκεκριμένη ανάγκη ερμηνείας είναι ιδιαίτερα επιτακτική, δεδομένου ότι αυτά τα κριτήρια διαχείρισης συνδέονται αναπόσπαστα με την ορθή λειτουργία της Οικονομικής και Νομισματικής Ένωσης και η τήρησή τους θα εξακολουθήσει να επιβάλλεται και μετά το 1999[semigr ]

15. θεωρεί απαραίτητο, λαμβάνοντας ως βάση το πρότυπο του ΕΝΣ, να δημιουργηθεί μία ζώνη σταθερότητας για τις χώρες που δεν θα έχουν ακόμη προσχωρήσει στην ΟΝΕ, η οποία θα είναι συνδεδεμένη με τη ζώνη του Euro[semigr ] θα πρέπει να δημιουργηθεί ένας μηχανισμός αλληλεγγύης μεταξύ των χωρών που θα έχουν προσχωρήσει και αυτών που δεν θα έχουν ακόμη ενταχθεί στην ΟΝΕ, με στόχο τη σταθερότητα των χρηματαγορών από εξωτερικές κερδοσκοπίες, σε περίπτωση που οι χώρες που δεν θα έχουν ακόμη προσχωρήσει τηρούν τις υποχρεώσεις τους στο πλαίσιο της διαδικασίας σύγκλισης[semigr ]

16. καλεί την Επιτροπή και τα κράτη μέλη, δεδομένων των κυρώσεων που συνεπάγεται η υπό όρους χορήγηση πιστώσεων του ταμείου συνοχής, να παράσχουν θετική υποστήριξη προς τα ενδιαφερόμενα κράτη ώστε να ανταποκριθούν στα κριτήρια σύγκλισης[semigr ]

17. θεωρεί επίσης ότι είναι ανάγκη να δημιουργηθεί ένας μηχανισμός αλληλεγγύης («ταμείο σταθερότητας») ως περαιτέρω εξέλιξη του Ταμείου Συνοχής για τις χώρες που δεν θα έχουν ακόμη προσχωρήσει στην ΟΝΕ, εφόσον οι τελευταίες τηρούν τις υποχρεώσεις τους στο πλαίσιο της διαδικασίας σύγκλισης[semigr ]

18. ζητεί να καθορισθεί στο πλαίσιο της Διακυβερνητικής Διάσκεψης η οικονομική και κοινωνική συνοχή ως συστατικό στοιχείο του κοινοτικού κεκτημένου και, κατά συνέπεια, ως υποχρεωτικό στοιχείο αναφοράς για τις χώρες που απαρτίζουν σήμερα την Ένωση και για εκείνες που θα προσχωρήσουν σε αυτήν[semigr ]

19. ζητεί από το Συμβούλιο να επανεξετάσει τη δυνατότητα σύστασης ενός Ευρωπαϊκού Ταμείου Επενδύσεων, συμπεριλαμβανομένης της δυνατότητας χορήγησης χαμηλότοκων δανείων στα κράτη μέλη για τη στήριξη των προσπαθειών τους να ανταποκριθούν στα κριτήρια σύγκλισης της ΟΝΕ, με ταυτόχρονη επιβεβαίωση της οικονομικής και κοινωνικής συνοχής[semigr ]

20. θεωρεί ότι η Διακυβερνητική Διάσκεψη θα πρέπει να εξετάσει το ενδεχόμενο ενίσχυσης των μέσων οικονομικής πολιτικής της Ένωσης, δεδομένου ότι ο οικονομικός συντονισμός, σύμφωνα με τις ισχύουσες διατάξεις της Συνθήκης, είναι ανεπαρκής και μη πλήρης, τη στιγμή κατά την οποία η ολοκλήρωση, εντός χρονικού διαστήματος μερικών χρόνων μετά το 1999, της ΟΝΕ, δηλαδή η συμμετοχή σ'αυτήν όλων των κρατών μελών της Ένωσης, προϋποθέτει μια ευρωπαϊκή οικονομική πολιτική που θα στηρίζεται στη στενή συνεργασία και η οποία θα είναι σε θέση να αναθερμάνει την ανάπτυξη και την απασχόληση[semigr ]

21. καλεί την Επιτροπή, ενόψει της πρώτης τριετούς έκθεσης για την κατάσταση της συνοχής, την οποία πρέπει να υποβάλει στο εγγύς μέλλον:

- να διατυπώσει με σαφέστερο τρόπο την έννοια της οικονομικής και κοινωνικής συνοχής,

- να χρησιμοποιήσει λιγότερο τεχνητούς και περιοριστικούς δείκτες συνοχής από αυτούς που χρησιμοποιεί επί του παρόντος (όχι μόνον το κατά κεφαλήν ΑΕΠ, αλλά και το ποσοστό απασχόλησης, το ποσοστό ανεργίας, την αειφόρο ανάπτυξη, καθώς και την εξέλιξη της οικονομικής κατάστασης, την καταπολέμηση του αποκλεισμού και την κατάσταση των υποδομών, συμπεριλαμβανομένων και εκείνων του κοινωνικού και πολιτιστικού τομέα),

- να καταρτίσει χρονοδιάγραμμα εφαρμογής των σημαντικοτέρων μέτρων που να αποτελούν μια μακροπρόθεσμη στρατηγική στον τομέα της συνοχής, καθώς και χρονοδιάγραμμα για την εξαγωγή σχετικών συμπερασμάτων,

- να προβλέψει συστηματική και τακτική παρακολούθηση της εξέλιξης της συνοχής, καθώς και τη σχετική ενημέρωση του Κοινοβουλίου[semigr ]

22. καλεί το Συμβούλιο, σε στενή συνεγασία με την Επιτροπή, να εκπονήσει παράλληλες εκθέσεις με αυτές του ΕΝΙ σχετικά με τις συνέπειες της ΟΝΕ στη συνοχή[semigr ]

23. εκφράζει την άποψη ότι, υπό το πνεύμα των ανωτέρω, η Διακυβερνητική Διάσκεψη πρέπει να επαναδιατυπώσει και να σταθεροποιήσει τον τίτλο XIV της Συνθήκης, ο οποίος αναφέρεται στην οικονομική και κοινωνική συνοχή, ούτως ώστε ο τομέας αυτός να αποτελέσει αυτόνομη πολιτική και όχι παράρτημα της οικονομικής και νομισματικής πολιτικής[semigr ]

24. εκφράζει την άποψη ότι η περιφερειακή πολιτική πρέπει να αποτελέσει τον τομέα-κλειδί αυτής της μακροπρόθεσμης στρατηγικής για τη συνοχή[semigr ] διαπιστώνει ότι τα διαρθρωτικά ταμεία ναι μεν συμβάλλουν σημαντικά στο ΑΕΠ των σημαντικοτέρων δικαιούχων χωρών (περίπου 3% του ΑΕΠ στην Πορτογαλία, την Ελλάδα, την Ιρλανδία, 1,5% στην Ισπανία), η διαδικασία όμως της ανάκαμψης προχωρεί με μεγάλη βραδύτητα[semigr ] πιστεύει επομένως ότι πρέπει να τροποποιηθεί ποιοτικά και ποσοτικά ο προϋπολογισμός της Ένωσης με στόχο την αύξηση των πιστώσεων των διαρθρωτικών ταμείων, επέυκαιρία της αναθεώρησης των δημοσιονομικών προοπτικών το 1999[semigr ]

25. εκφράζει την άποψη ότι η μελλοντική διεύρυνση της Ένωσης με τις χώρες της Κεντρικής και Ανατολικής Ευρώπης, τη Μάλτα και την Κύπρο θα αλλάξει αισθητά το σχεδιασμό και τη διάσταση της περιφερειακής πολιτικής, αλλά θεωρεί ότι δεν πρέπει να θιγούν οι περιφέρειες που χρειάζονται τα διαρθρωτικά ταμεία και το ταμείο συνοχής για να επιτύχουν πλήρως τους στόχους της οικονομικής και κοινωνικής συνοχής[semigr ]

26. θεωρεί ότι, ενόψει των νέων αυτών προκλήσεων, πρέπει να σχεδιασθεί μία περαιτέρω ανάπτυξη των διαρθρωτικών ταμείων η οποία θα στηρίζεται στους ανωτέρω δείκτες, θα έχει ακριβέστερους στόχους και θα ανταποκρίνεται περισσότερο στις αρχές της συγκέντρωσης, της προσθετικότητας, του προγραμματισμού και της εταιρικής σχέσης[semigr ]

27. εκφράζει περαιτέρω την άποψη ότι η νέα αυτή διαχείριση των ταμείων προϋποθέτει στενότερη συνεργασία μεταξύ των κρατών μελών, των περιφερειών, των δήμων και κοινοτήτων και των κοινωνικών εταίρων, και εμμένει στην αποτελεσματικότερη χορήγηση των πιστώσεων των διαρθρωτικών ταμείων για τη μεγιστοποίηση των αποτελεσμάτων τους[semigr ]

28. εκφράζει την άποψη ότι για μιά ισχυρότερη συνοχή και μιά μεγαλύτερη αποτελεσματικότητα των περιφερειακών μέτρων πρέπει να δοθεί προτεραιότητα στο διάλογο μεταξύ περιφερειακών και/ή τοπικών αρχών και θεσμικών οργάνων της Ευρωπαϊκής Ένωσης, δεδομένου ότι τούτο αποτελεί τη μοναδική δυνατότητα για μια καλύτερη κατανόηση, καθώς και για επιτυχέστερες παρεμβάσεις στα διασυνοριακά περιφερειακά προβλήματα και στα προβλήματα των μεγάλων περιοχών περιφερειακής συνεργασίας[semigr ]

29. ζητεί από τη Διακυβερνητική Διάσκεψη να προχωρήσει σε ρητή αναγνώριση στη Συνθήκη της ιδιαιτερότητας της κατάστασης και των προβλημάτων των νησιωτικών και των πλέον απομακρυσμένων περιοχών, και των αρκτικών και υποαρκτικών περιοχών καθώς και της ανάγκης εφαρμογής κατάλληλων πολιτικών και μέτρων που θα τις βοηθήσουν να βγούν από την απομόνωση[semigr ]

30. διαπιστώνει ότι οι περιφέρειες αντιμετωπίζουν σήμερα πολυάριθμες προκλήσεις, δεδομένου ότι πρέπει να προσαρμοσθούν ταχέως στις νέες τεχνολογίες, να αποκτήσουν π.χ. δίκτυα υψηλής ταχύτητας για τις μεταφορές και δίκτυα τηλεπικοινωνιών ή να εκμεταλλευθούν κατά τον καλύτερο δυνατό τρόπο την κοινωνία των πληροφορίων και τις συνέπειές της όσον αφορά την επιλογή των τόπων όπου λαμβάνουν χώρα οικονομικές δραστηριότητες[semigr ]

31. εκφράζει, ως εκ τούτου, την άποψη ότι μόνον με την καθιέρωση μιας ευρωπαϊκής πολιτικής στον τομέα της χωροταξίας θα μπορέσουν να αντιμετωπισθούν οι απαιτήσεις μιάς μακροπρόθεσμης στρατηγικής για τη συνοχή[semigr ] καλεί, επομένως, τη Διακυβερνητική Διάσκεψη να αναγνωρίσει ρητώς το γεγονός αυτό στη μελλοντική Συνθήκη, καθορίζοντας το περιεχόμενο και τους μηχανισμούς του σχετικού προγράμματος[semigr ]

32. εκφράζει την άποψη ότι η επιτυχία μιας συγκεκριμένης δράσης της Ευρωπαϊκής Ένωσης στον τομέα της απασχόλησης, η ανάγκη της οποίας επανεπισημάνθη κατά τη σύνοδο του τελευταίου Ευρωπαϊκού Συμβουλίου στη Μαδρίτη, προϋποθέτει ένα περιφερειακό πρόγραμμα για την προώθηση όλων των τοπικών πρωτοβουλιών στον τομέα της παιδείας, της επαγγελματικής κατάρτισης, της διαμόρφωσης του χρόνου εργασίας ή της ενίσχυσης των μικρών και μεσαίων επιχειρήσεων επί τη βάσει της ευρωπαϊκής στρατηγικής που εκπόνησε η Επιτροπή με στόχο την προώθηση τοπικών πρωτοβουλιών ανάπτυξης και απασχόλησης[semigr ]

33. καλεί τη Διακυβερνητική Διάσκεψη να αφιερώσει ειδικό τίτλο της Συνθήκης στην καταπολέμηση της ανεργίας λόγω του κοινωνικού και περιφερειακού της κόστους[semigr ]

34. θεωρεί ότι είναι ανάγκη η Διακυβερνητική Διάσκεψη να λάβει, στο πλαίσιο αυτό, όλα τα απαραίτητα μέτρα ώστε να εμποδισθεί η εξάπλωση του κοινωνικού ντάμπινγκ και οι επιπτώσεις της μετατόπισης οικονομικών δραστηριοτήτων[semigr ] τούτο θα επιτευχθεί με την ενίσχυση των κοινωνικών διατάξεων της Συνθήκης και τη δέσμευση όλων των κρατών μελών να υιοθετήσουν το κοινωνικό πρωτόκολλο[semigr ]

35. εκφράζει την άποψη ότι μιά αποτελεσματική και σταθερή περιβαλλοντική πολιτική διαδραματίζει σπουδαίο ρόλο στις περιφέρειες όσον αφορά την ποιότητα ζωής και την ακτινοβολία τους (εξυγίανση εγκαταλελειμμένων βιομηχανικών περιοχών, εξοπλισμός των αστικών περιοχών κλπ. ) και μπορεί να δημιουργήσει θέσεις εργασίας, πράγμα το οποίο σημαίνει ότι η περιβαλλοντική διάσταση αποτελεί ουσιαστικό στοιχείο της συνοχής και της εξασφάλισης μιας βιώσιμης για τις μελλοντικές γενεές Ευρώπης[semigr ]

36. υπογραμμίζει ότι είναι ανάγκη να προχωρήσουν με πιό δραστήριο τρόπο, αλλά και προσεκτικότερα σε ό,τι αφορά τις συνέπειές τους στο περιβάλλον και στις τοπικές και περιφερειακές οικονομικές διαρθρώσεις, οι εργασίες για τη δημιουργία μεγάλων διευρωπαϊκών δικτύων μεταφορών, τηλεπικοινωνιών και ενεργείας, όπως έχει καθορισθεί στη Λευκή Βίβλο για την Ανάπτυξη, την Ανταγωνιστικότητα και την Απασχόληση, καθώς επίσης και ότι πρέπει να δημιουργηθούν παραλλήλως δευτερεύοντα δίκτυα, ώστε να αποφευχθεί η περαιτέρω συγκέντρωση της απασχόλησης στα μεγάλα αστικά κέντρα και η απομόνωση των απομακρυσμένων και αγροτικών περιοχών[semigr ]

37. εκφράζει την άποψη ότι μία συνεπής ευρωπαϊκή βιομηχανική πολιτική θα μπορούσε να επηρεάσει θετικά την οικονομική ανάπτυξη και την εξειδίκευση των λιγότερο ανεπτυγμένων περιοχών[semigr ] διαπιστώνει, αντιθέτως, ότι σήμερα η ευρωπαϊκή βιομηχανική πολιτική έχει αφεθεί στις μεγάλες επιχειρήσεις και στις πολυεθνικές εταιρείες, οι αποφάσεις των οποίων για την εγκατάσταση βιομηχανικών μονάδων και τα μέτρα τους για βιομηχανική συγκέντρωση θα μπορούσαν να ζημιώσουν σοβαρώς τις περιφέρειες[semigr ]

38. καλεί, ως εκ τούτου, τη Διακυβερνητική Διάσκεψη να συμπληρώσει στη Συνθήκη το ελλιπές ακόμη κεφάλαιο για τη βιομηχανική πολιτική, ούτως ώστε να υπάρξει επιτέλους μια γνήσια ευρωπαϊκή βιομηχανική πολιτική, η οποία θα μπορεί να συμβάλλει κυρίως στην εδραίωση της οικονομικής και κοινωνικής συνοχής[semigr ]

39. εκφράζει την ανησυχία του για τους κινδύνους οι οποίοι βαρύνουν σήμερα, εξ αιτίας της κατάργησης των ρυθμίσεων, το μέλλον των δημοσίων υπηρεσιών στην Ευρωπαϊκή Ένωση[semigr ] υπογραμμίζει τον εξαιρετικό ρόλο των δημοσίων υπηρεσιών για τη διατήρηση ενός υψηλού επιπέδου οικονομικής και κοινωνικής συνοχής (ίση μεταχείριση των χρηστών, καθήκοντα των δημοσίων υπηρεσιών) και καλεί τη Διακυβερνητική Διάσκεψη να αναγνωρίσει ρητώς στη Συνθήκη τον αναντικατάστατο ρόλο των δημοσίων υπηρεσιών και την ανάγκη της διατήρησής τους[semigr ]

40. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, τη Διακυβερνητική Διάσκεψη, την Επιτροπή, καθώς και στις κυβερνήσεις και τα κοινοβούλια των κρατών μελών.